b'\n_START_ARTICLE_\nMuistimetalli\n_START_SECTION_\nMuodonmuutoksen riippuvuus l\xc3\xa4mp\xc3\xb6tilasta\n_START_PARAGRAPH_\nJ\xc3\xa4\xc3\xa4htyess\xc3\xa4\xc3\xa4n muistimetallit muuttuvat austeniittisesta tilasta martensiittiseen tietyll\xc3\xa4 l\xc3\xa4mp\xc3\xb6tilav\xc3\xa4lill\xc3\xa4. T\xc3\xa4ll\xc3\xb6in niiden kiderakenne muuttuu pintakeskisest\xc3\xa4 kuutiollisesta tilakeskiseksi kuutiolliseksi. Muutos alkaa kullekin t\xc3\xa4llaiselle metallille ominaisessa l\xc3\xa4mp\xc3\xb6tilassa M\xe2\x82\x9b ja on loppuun tapahtunut metallin j\xc3\xa4\xc3\xa4hdytty\xc3\xa4 l\xc3\xa4mp\xc3\xb6tilaan Mf. P\xc3\xa4invastainen muutos tapahtuu metallin l\xc3\xa4mmetess\xc3\xa4, ja se alkaa jossakin l\xc3\xa4mp\xc3\xb6tilassa A\xe2\x82\x9b ja on loppuun tapahtunut metallin kuumettua l\xc3\xa4mp\xc3\xb6tilaan Af. Jos kuitenkin kappaletta l\xc3\xa4mmitet\xc3\xa4\xc3\xa4n ja j\xc3\xa4lleen j\xc3\xa4\xc3\xa4hdytet\xc3\xa4\xc3\xa4n toistuvasti niin, ett\xc3\xa4 sen olotila t\xc3\xa4ll\xc3\xa4 tavoin muuttuu edestakaisin, n\xc3\xa4m\xc3\xa4 l\xc3\xa4mp\xc3\xb6tilat saattavat lopulta muuttua. T\xc3\xa4t\xc3\xa4 ilmi\xc3\xb6t\xc3\xa4 sanotaan funktionaaliseksi v\xc3\xa4symiseksi, ja se liittyy l\xc3\xa4heisesti materiaalin mikroskooppisen rakenteen muuttumiseen._NEWLINE_Muistimetallin muuttuminen martensiittisesta tilasta austeniittiseen riippuu ainoastaan l\xc3\xa4mp\xc3\xb6tilasta ja j\xc3\xa4nnityksest\xc3\xa4, ei l\xc3\xa4mp\xc3\xb6tilan muutoksen nopeudesta. T\xc3\xa4ten muutosprosessi on t\xc3\xa4ysin reversiibeli eli palautuva. T\xc3\xa4ss\xc3\xa4 suhteessa se eroaa oleellisesti esimerkiksi ter\xc3\xa4ksen rakenteen muutoksista. Jos kuuma hiilipitoinen austeniittinen j\xc3\xa4\xc3\xa4htyy nopeasti, se muuttuu martensiittiseen tilaan, mutta t\xc3\xa4m\xc3\xa4 muodonmuutos ei ole palautuva eik\xc3\xa4 ter\xc3\xa4ksell\xc3\xa4 n\xc3\xa4in ollen ole muistimetallin ominaisuuksia. _NEWLINE_T\xc3\xa4ss\xc3\xa4 kaaviossa vaaka-akseli (T) tarkoittaa l\xc3\xa4mp\xc3\xb6tilaa ja pystyakseli (\xce\xbe) martensiitin osuutta metalliseoksesta. Metallin olomuoto muuttuu sek\xc3\xa4 sen l\xc3\xa4mmetess\xc3\xa4 ett\xc3\xa4 j\xc3\xa4\xc3\xa4htyess\xc3\xa4, mutta n\xc3\xa4iden v\xc3\xa4linen ero ja k\xc3\xa4yr\xc3\xa4n muoto riippuvat materiaalin ominaisuuksista kuten sen koostumuksesta ja karkaistuneisuudesta.\n_START_SECTION_\nYksi- ja kaksisuuntainen muotomuisti\n_START_PARAGRAPH_\nEri muistimetalleilla on erilaiset muistiominaisuudet. Kaksi tavallisinta tyyppi\xc3\xa4 ovat yksi- ja kaksisuuntainen muotomuisti. _NEWLINE_Molemmissa yll\xc3\xa4olevissa kuvissa tapahtumien kulku on jokseenkin samanlainen. L\xc3\xa4ht\xc3\xb6tilassa (a) muistimetalli on martensiittisessa muodossa, josta sit\xc3\xa4 ensin v\xc3\xa4\xc3\xa4nnet\xc3\xa4\xc3\xa4n joko palautuvasti yksisuuntaisen muisti-ilmi\xc3\xb6n aikaansaamiseksi tai niin paljon, ett\xc3\xa4 muodonmuutos on palautumaton (b). Sen j\xc3\xa4lkeen metallia kuumennetaan (c) ja j\xc3\xa4\xc3\xa4hdytet\xc3\xa4\xc3\xa4n j\xc3\xa4lleen (d).\n_START_SECTION_\nYksisuuntainen muisti-ilmi\xc3\xb6\n_START_PARAGRAPH_\nKun muistimetallin l\xc3\xa4mp\xc3\xb6tila on tarpeeksi alhainen (A\xe2\x82\x9bn alapuolella), sit\xc3\xa4 voidaan taivuttaa tai v\xc3\xa4\xc3\xa4nt\xc3\xa4\xc3\xa4 monella tavalla, ja se s\xc3\xa4ilytt\xc3\xa4\xc3\xa4 saamansa muodon, niin kauan kuin sit\xc3\xa4 ei ole l\xc3\xa4mmitetty niin paljon, ett\xc3\xa4 olotilan muutos alkaa tapahtua. Kuumennettaessa kappale muuttuu takaisin sen muotoiseksi kuin se oli ollut ennen sen taivuttamista tai v\xc3\xa4\xc3\xa4nt\xc3\xa4mist\xc3\xa4, riippumatta siit\xc3\xa4, mink\xc3\xa4 muotoiseksi se v\xc3\xa4lill\xc3\xa4 oli muutettu.  Kun metalli j\xc3\xa4lleen j\xc3\xa4\xc3\xa4htyy, se s\xc3\xa4ilytt\xc3\xa4\xc3\xa4 kuumana saamansa muodon, kunnes sit\xc3\xa4 j\xc3\xa4lleen taivutetaan tai v\xc3\xa4\xc3\xa4nnet\xc3\xa4\xc3\xa4n._NEWLINE_Yksisuuntaisessa ilmi\xc3\xb6ss\xc3\xa4 j\xc3\xa4\xc3\xa4htyminen korkeasta l\xc3\xa4mp\xc3\xb6tilasta ei saa aikaan makroskooppista muodonmuutosta. Sen l\xc3\xa4mmetess\xc3\xa4 muutos alkaa l\xc3\xa4mp\xc3\xb6tilassa A\xe2\x82\x9b ja on valmis l\xc3\xa4mp\xc3\xb6tilassa Af , joka tavallisesti on 2 \xe2\x80\x93 20 \xc2\xb0C korkeampi. A\xe2\x82\x9b vaihtelee eri metalliseoksilla \xe2\x88\x92150 \xc2\xb0C:n ja +200 \xc2\xb0C:n v\xc3\xa4lill\xc3\xa4.\n_START_SECTION_\nKaksisuuntainen muisti-ilmi\xc3\xb6\n_START_PARAGRAPH_\nKaksisuuntaisessa muisti-ilmi\xc3\xb6ss\xc3\xa4 materiaali muistaa kaksi muotoaan, joista toiseen se palautuu matalassa, toiseen korkeassa l\xc3\xa4mp\xc3\xb6tilassa. Joillakin materiaaleilla t\xc3\xa4m\xc3\xa4 voidaan saada aikaan k\xc3\xa4ytt\xc3\xa4m\xc3\xa4tt\xc3\xa4 edes ulkoista voimaa kappaleen taivuttamiseksi tai v\xc3\xa4\xc3\xa4nt\xc3\xa4miseksi (sis\xc3\xa4inen kaksisuuntainen ilmi\xc3\xb6). Ilmi\xc3\xb6t\xc3\xa4 sanotaan "oppimiseksi". Muistimetalli voi "oppia" "muistamaan", mink\xc3\xa4 muotoinen se on ollut korkeassa l\xc3\xa4mp\xc3\xb6tilassa, ja kun sit\xc3\xa4 l\xc3\xa4mmitet\xc3\xa4\xc3\xa4n tarpeeksi, se muuttuu tuohon muotoon ja "unohtaa", mink\xc3\xa4 muotoinen se on ollut matalassa l\xc3\xa4mp\xc3\xb6tilassa. Kuitenkin se voidaan eri tavoin "opettaa" muistamaan, mink\xc3\xa4laiseksi se oli v\xc3\xa4\xc3\xa4nnetty matalassa l\xc3\xa4mp\xc3\xb6tilassa._NEWLINE_Jos t\xc3\xa4llaista muistimetallia kuitenkin kuumennetaan eritt\xc3\xa4in korkeaan l\xc3\xa4mp\xc3\xb6tilaan, muisti-ilmi\xc3\xb6 voi kadota. T\xc3\xa4t\xc3\xa4 sanotaan "amnesiaksi."\n_START_SECTION_\nPseudoelastisuus\n_START_PARAGRAPH_\nKaupallisesti muistimetalleja k\xc3\xa4ytet\xc3\xa4\xc3\xa4n muun muassa pseudoelastisten ominaisuuksien vuoksi, jotka metalli saa korkeassa l\xc3\xa4mp\xc3\xb6tilassa austeniittisessa tilassa. Esimerkiksi silm\xc3\xa4lasien kehyksi\xc3\xa4 on tehty muistimetalleista, joiden tilanmuutosl\xc3\xa4mp\xc3\xb6tila on riitt\xc3\xa4v\xc3\xa4n alhainen. T\xc3\xa4ll\xc3\xb6in ei haittaa, vaikka kehykset v\xc3\xa4\xc3\xa4ntyisiv\xc3\xa4tkin, sill\xc3\xa4 j\xc3\xa4nnityksen poistuttua ne palaavat v\xc3\xa4litt\xc3\xb6m\xc3\xa4sti alkuper\xc3\xa4iseen muotoonsa. T\xc3\xa4m\xc3\xa4 johtuu pseudoelastisuudesta: vaikka metalli on austeniittisessa tilassa, j\xc3\xa4nnitys muuttaa sen martensiittiseen tilaan, jossa se kest\xc3\xa4\xc3\xa4 suuriakin j\xc3\xa4nnityksi\xc3\xa4. Kun j\xc3\xa4nnitys poistuu, metalli muuttuu takaisin austeniittiseen muotoon ja saa alkuper\xc3\xa4isen muotonsa takaisin._NEWLINE_N\xc3\xa4in ollen metallia voidaan taivuttaa, v\xc3\xa4\xc3\xa4nt\xc3\xa4\xc3\xa4 tai venytt\xc3\xa4\xc3\xa4 ja silti se palautuu alkuper\xc3\xa4iseen muotoonsa,  kun t\xc3\xa4llaiset voimat lakkaavat vaikuttamasta. Sen vuoksi t\xc3\xa4llaisia kehyksi\xc3\xa4 on sanottu "l\xc3\xa4hes rikkoutumattomiksi", koska suurikaan taipuminen ei saa aikaan palautumattomia plastisia muodonmuutoksia._NEWLINE_Muistimetallin k\xc3\xa4ytt\xc3\xb6\xc3\xa4 purkuty\xc3\xb6mailla dynamiitin korvikkeena on my\xc3\xb6s tutkittu. Litistettyj\xc3\xa4 muistimetallikappaleita sijoitetaan purettavassa rakennuksessa kriittisiin paikkoihin rakenteessa, ja l\xc3\xa4mp\xc3\xb6tilaa muutettaessa ne laajenevat ratkaisevasti ja aiheuttavat rakennuksen sortumisen.\n_START_SECTION_\nHistoria\n_START_PARAGRAPH_\nEnsimm\xc3\xa4isen havainnot metalliseosten muistiominaisuuksista tehtiin 1930-luvulla. A. \xc3\x96lander havaitsi kullan ja kadmiumin seoksen pseudoelastiset ominaisuudet vuonna 1930.  Vuonna 1938 Greninger ja Mooradian (1938) havaitsivat, ett\xc3\xa4 er\xc3\xa4\xc3\xa4t messinkiseokset saavat martensiittisen muodon j\xc3\xa4\xc3\xa4htyess\xc3\xa4\xc3\xa4n ja menett\xc3\xa4v\xc3\xa4t sen l\xc3\xa4mmetess\xc3\xa4\xc3\xa4n. Varsinaista termoelastista muisti-ilmi\xc3\xb6t\xc3\xa4 tutkivat my\xc3\xb6hemmin tarkemmin Kurdjumov ja Khandros (1949) sek\xc3\xa4 Chang & Read (1951)._NEWLINE_Muistimetalleina toimivia nikkeli-titaaniseoksia kehitettiin ensimm\xc3\xa4iseksi Naval Ordnance Laboratoryss\xc3\xa4 vuosina 1962-1963. Ne saivat kauppanimen Nitinol, joka on lyhenne sanoista Nickel Titanium Naval Ordnance Laboratories. N\xc3\xa4iden huomattavat ominaisuudet havaittiin aluksi sattumalta. Er\xc3\xa4\xc3\xa4ss\xc3\xa4 kokouksessa laboratoriossa esiteltiin kappaletta, jota oli v\xc3\xa4\xc3\xa4nnetty alkuper\xc3\xa4isest\xc3\xa4 poikkeavaan muotoon useita kertoja. Yksi l\xc3\xa4sn\xc3\xa4 olleista teknisist\xc3\xa4 johtajista, David S. Muzzey, p\xc3\xa4\xc3\xa4tti kokeilla, mit\xc3\xa4 tapahtuu, jos h\xc3\xa4n kuumentaa kappaletta pit\xc3\xa4m\xc3\xa4ll\xc3\xa4 piippua sen alla. Kaikkien h\xc3\xa4mm\xc3\xa4stykseksi se palautui alkuper\xc3\xa4iseen muotoonsa.\n_START_SECTION_\nMagneettiset muistimetallit\n_START_PARAGRAPH_\nOn olemassa toinenkin tyyppi muistimetalleja, ferromagneettiset muistimetallit (ferromagnetic shape memory alloy, (FSMA). Ne muuttavat muotoaan voimakkaassa magneettikent\xc3\xa4ss\xc3\xa4. Ne ovat erityisen kiinnostavia, koska magneettikent\xc3\xa4n muutokset saavat aikaan tilanmuutokset nopeammin ja tehokkaammin kuin l\xc3\xa4mp\xc3\xb6tilan muutokset._NEWLINE_Metalliseosten lis\xc3\xa4ksi my\xc3\xb6s joillakin polymeereilla on muistimetallin kaltaisia ominaisuuksia. Sellaisia on ollut kaupallisesti saatavissa 1990-luvun lopulta l\xc3\xa4htien.'